KIRJALLINEN KYSYMYS E-3719/98

esittäjä(t): Giuseppe Rauti (NI) komissiolle

(11. joulukuuta 1998)

Aihe: Italian kabotaasiliikenteen vapauttamisen lykkääminen vuoteen 2004

Onko komissio selvillä siitä, miten dramaattinen tilanne on syntymässä Italiaan Euroopan uusien kabotaasiliikennettä koskevien, tammikuun 1. päivänä voimaan tulevien määräysten myötä. Suunniteltu vapauttaminen ei koske lykkäyksen vuoteen 2004 asti saanutta Kreikkaa, joka valmistautuukin valloittamaan italialaisten kabotaasiliikenteen, josta matkustajaliikenteen osalta italialaiset hoitavat 80 % ja tavaraliikenteen osalta 45 % ja joka vapautuu tammikuun 1. päivänä. La Repubblica-lehdessä kuluvan kuun 17. päivänä sivulla 35 julkaistun Giorgio Lonardin artikkelin mukaan tämä sektori työllistää Italiassa 15 000 merenkulkualan työntekijää 470 laivalla puhumattakaan 2000 maissa työskentelevästä virkailijasta ja 29 000 alihankinta-yritysten työntekijästä. Nyt Italia saattaa siksi menettää 5000 miljardin vuosittaisen liikevaihdon Kreikan kaltaisen maan hyväksi, joka rikkoo kilpailumääräyksiä keräilemällä miehistönsä köyhistä yhteisön ulkopuolisista maista pakottaen heidät työskentelemään puoliorjina.

Eikö komission mielestä olisi oikeudenmukaista - tai suorastaan eettisesti ja sosiaalisesti korrektia - määrätä Kreikka vapauttamaan kabotaasiliikenteensä samaan aikaan kuin Italia tai siirtää myös Italian kohdalla uusien määräysten voimaantuloa vuoteen 2004?

Komissio jäsen Neil Kinnockinkomission puolesta antama vastaus

(18. tammikuuta 1999)

Komissio ei ole arvoisan parlamentin jäsenen kanssa samaa mieltä tilanteesta.

Ensinnäkin asetuksessa (ETY) 3577/92(1), joka on annettu palvelujen tarjoamisen vapauden periaatteen soveltamisesta meriliikenteeseen jäsenvaltioissa (meriliikenteen kabotaasi), sallitaan vastaanottavan valtion edellytysten soveltaminen kaikissa kysymyksissä, jotka liittyvät saarikabotaasia harjoittavien yhteisön laivanvarustajien alusten miehistöön. Italian lainsäädäntö ei salli kolmansien maiden kansalaisten palkkaamista kabotaasia harjoittaville aluksille. Lisäksi edellä mainittujen yhteisön laivanvarustajien on noudatettava kaikkia kabotaasin harjoittamiseen liittyviä aluksen rekisteröintivaltion edellytyksiä. Myös Kreikan lainsäädännön mukaan kabotaasia harjoittaville aluksille voidaan palkata ainoastaan Kreikan tai Euroopan yhteisön kansalaisia. Kreikkalaiset laivanvarustajat eivät tämän vuoksi voi käyttää Italian saarikabotaasiliikenteessä aluksia, joiden miehistö muodostuu kolmansien maiden kansalaisista.

Toiseksi, komission vuosina 1995(2) ja 1997(3) laatimien, asetusta (ETY) 3577/92 koskevien kahden täytäntöönpanoraportin mukaan muilla kuin yhteisön kansalaisilla miehitettyjen yhteisön alusten osallistuminen meriliikenteen kabotaasin vapautettuun liikenteeseen on ollut hyvin vähäistä viidessä eteläisessä jäsenvaltiossa. Tämän vuoksi on erittäin epätodennäköistä, että minkään jäsenvaltion alukset pyrkisivät valtaamaan Italian saarikabotaasiliikennettä.

Edellä mainittu neuvoston asetus on kaikilta osiltaan velvoittava. Komissiolla ei ole valtuuksia lyhentää neuvoston asettamia määräaikoja eikä pidentää sen päättämiä siirtymäkausia.

(1) EYVL L 364, 12.12.1992.

(2) Komission kertomus neuvostolle palvelujen tarjoamisen vapauden periaatteen soveltamista meriliikenteeseen jäsenvaltioissa koskevan neuvoston asetuksen (ETY) 3577/92 täytäntöönpanosta - 1993-1994 - KOM(95) 383 lopullinen.

(3) Komission kertomus neuvostolle palvelujen tarjoamisen vapauden periaatteen soveltamisesta meriliikenteeseen (meriliikenteen kabotaasi) jäsenvaltioissa annetun neuvoston asetuksen (ETY) 3577/92 täytäntöönpanosta (1995-1996) ja saarikabotaasin vapauttamisen taloudellisista ja yhteiskunnallisista vaikutuksista - KOM(97) 296 lopullinen.